PROVEDBENA UREDBA KOMISIJE (EU) 2022/751

оd 16. svibnja 2022.

o neodobravanju aktivne tvari klorpikrin u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 13. stavak 2.,

budući da:

(1) Na temelju članka 7. stavka 1. Uredbe (EZ) br. 1107/2009 društvo European Chloropicrin Group (ECG) podnijelo je Ujedinjenoj Kraljevini („država članica izvjestiteljica”) 21. prosinca 2014. zahtjev za odobrenje aktivne tvari klorpikrin.

(2) Na temelju članka 9. stavka 3. Uredbe (EZ) br. 1107/2009 država članica izvjestiteljica obavijestila je 18. lipnja 2014. podnositelja zahtjeva, ostale države članice, Komisiju i Europsku agenciju za sigurnost hrane („Agencija”) o prihvatljivosti zahtjeva.

(3) Za tu su aktivnu tvar procijenjeni učinci na zdravlje ljudi i životinja te na okoliš u skladu s člankom 11. stavcima 2. i 3. Uredbe (EZ) br. 1107/2009 za uporabu koju je predložio podnositelj zahtjeva. Država članica izvjestiteljica 12. prosinca 2017. dostavila je Komisiji i Agenciji nacrt izvještaja o procjeni.

(4) Na temelju članka 12. stavka 1. te uredbe Agencija je nacrt izvješća o procjeni koji je primila od države članice izvjestiteljice proslijedila podnositelju zahtjeva i ostalim državama članicama te je organizirala javno savjetovanje o njemu.

(5) Na temelju članka 12. stavka 3. Uredbe (EZ) br. 1107/2009 Agencija je zatražila da podnositelj zahtjeva državama članicama, Komisiji i Agenciji dostavi dodatne informacije.

(6) Italija je u lipnju 2019. tijekom postupka stručnog pregleda, a nakon obavijesti Ujedinjene Kraljevine o njezinoj namjeri povlačenja iz Unije u skladu s člankom 50. Ugovora o Europskoj uniji, preuzela odgovornost za tu aktivnu tvar kao država članica izvjestiteljica.

(7) Država članica izvjestiteljica dostavila je Agenciji procjenu dodatnih informacija u obliku ažuriranog nacrta izvješća o procjeni.

(8) Nacrt izvješća o procjeni pregledale su države članice i Agencija. Agencija je 30. siječnja 2020. Komisiji dostavila svoj zaključak (2) o procjeni rizika za aktivnu tvar klorpikrin.

(9) Agencija je u svojem zaključku navela da na temelju dostupnih informacija nije mogla dovršiti procjenu rizika za potrošače, primjenitelje, radnike, druge nazočne osobe i stanovništvo te je utvrdila moguće razloge za zabrinutost koji se odnose na podzemne vode, makroorganizme i mikroorganizme u tlu te neciljne člankonošce koji žive u tlu.

(10) Osim toga, nije se mogla dovršiti procjena rizika za vodene organizme, pčele, neciljne člankonošce koji žive u lišću, gujavice i neciljno kopneno bilje.

(11) Komisija je pozvala podnositelja zahtjeva da podnese primjedbe na zaključak Agencije te, u skladu s člankom 13. stavkom 1. Uredbe (EZ) br. 1107/2009, na nacrt izvješća o procjeni. Podnositelj zahtjeva podnio je primjedbe, koje su pažljivo razmotrene.

(12) Komisija je 22. listopada 2021. Stalnom odboru za bilje, životinje, hranu i hranu za životinje dostavila izvješće o procjeni i nacrt uredbe o neodobravanju aktivne tvari klorpikrin. Komisija je napomenula da se razlozi za zabrinutost koje je utvrdila Agencija nisu mogli ukloniti i da se stoga ne može zaključiti da su mjerila za odobravanje ispunjena.

(13) Dopisom od 18. siječnja 2022. podnositelj zahtjeva povukao je svoj zahtjev za odobrenje klorpikrina. Klorpikrin stoga ne bi trebalo odobriti.

(14) Ovom se Uredbom ne dovodi u pitanje mogućnost podnošenja novog zahtjeva za odobrenje klorpikrina u skladu s člankom 7. Uredbe (EZ) br. 1107/2009.

(15) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Neodobrenje aktivne tvari Aktivna tvar klorpikrin ne odobrava se.

Članak 2. Stupanje na snagu Ova Uredba stupa na snagu dvadesetog dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 16. svibnja 2022. Za Komisiju Predsjednica Ursula VON DER LEYEN

(1) SL L 309, 24.11.2009., str. 1.

(2) EFSA Journal 2020.;18(3):6028, Conclusion on the peer review of the pesticide risk assessment of the active substance chloropicrin (Zaključak o stručnom pregledu procjene rizika od uporabe aktivne tvari klorpikrin kao pesticida). doi:10.2903/j.efsa.2020.6028.